google/wiki40b huggingface dataset:
Tartu lennujaam

Ajalugu

Lennuväli avati 15. mail 1946 meditsiinilennuväljana. Asfaltkattega rada valmis 1975. aastal ja uus reisiterminal avati 14. augustil 1981. 7. juulil 2000 avas ELK lennuliini Tartust Helsingisse.
Sügisel 2008 pikendati maandumisrada 1799 meetrini. 10. detsembril 2009 avati renoveeritud reisiterminal ja maandus Tartu lennujaamas esmakordselt Estonian Airi Boeing 737–500 (ES-ABH).
Lennundusnäitusel "Tartu Taevas" esitles 16.-17. juuni 2001, 15.-16. juuni 2002, 14.-15. juuni 2003 ja 19.-20. august 2006. "Tartu Taevas 2003" näidati Estonian Air Fokker 50 (ES-AFM).
9. mail 2001 maandus esmakordselt Tartu lennuväljal Malta riigipea Guido de Marco eralennuk.
2. ja 6. juunil 2001 maandus esmakordselt Tartu lennuväljal neljamootoriline transpordilennuk C-130.
20. juunil 2001 maandus esmakordselt Tartu lennuväljal budismi usujuhi dalai-laama Tenzin Gyatso eralennuk.
6. novembril 2001 maandus esmakordselt Tartu lennuväljal Suurbritannia troonipärija prints Charlesi eralennuk BAe 146-100 Statesman.
Halleluuja (muusika)

Halleluuja (heebra keeles הללו יה hallelu Jah 'kiitkem Jumalat', ladina keeles alleluia) on laul, mis saatis kristlikus liturgias algselt missa teist pühakirjalugemist. Hiljem hakati seda laulma vahetult pärast graduaali.
Kui psalmid (väljend esineb psalmides 24 korral) ja Vana Testament tõlgiti 3. sajandil kreeka keelde, sai sõnapaarist hallelu jah sõna alleluia. Kreekapärane hääldusvariant kandus edasi ladinakeelsetesse tõlgetesse. Halleluuja-laulud olid tuntud juba varakristlikus liturgias (200. aasta paiku) ja 4. sajandiks olid nad juba levinud ka väljaspool liturgiat.
Roomakatoliku kirikus kuulub nii halleluuja kui ka graduaal missa muutuvasse osasse (proprium missae). Koos graduaaliga moodustavad need kaks juubeldavat laulu missa muusikalise haripunkti. Enne 1970. aastaid polnud halleluujat 40-päevase paastu ajal kombeks laulda. Paastu ajal asendas seda tractus. Ajal, mis jääb ülestõusmispühade ja nelipüha vahele, esineb seevastu alleluia-juubeldus sageli lauludes teksti vahel, responsooriumides ja antifonides ja see lisatakse ka missa lõpetusele Ite, missa est.
Luteri kirikus lauldakse kolmekordne halleluuja ilma piiblisalmita ning ka seal jäetakse see paastu ajal laulmata.
Õigeusu kirikus on tavaks laulda halleluujat liturgia osana kogu kirikuaasta jooksul (ka paastu ajal) pärast epistli (Apostlite kirjade või Apostlite tegude raamatu) lugemist käesoleva nädala viisil.

Muusika

Gregooriuse alleluia-meloodia juurde kuulub tavaliselt pikk melism jubilus. Jubilus‘ed on aja jooksul lühemaks jäänud: kui tänapäeval lauldavas gregooriuse koraalis on jubilus‘e pikkus 20–60 nooti, siis varasematest alleluia-lauludest leiab isegi 200 noodi pikkusi jubilatsioone. Laul koosneb tavaliselt piiblisalmist (versus) ning algusesse ja lõppu lauldavast halleluujast. Pika melismiga halleluuja järel lauldakse ka salmiosa melismaatiliselt, kusjuures salmi muusikalised kaunistused matkivad jubilus‘t, varieerides selle motiive ja meloodiat. Salmi lõpumelism kordab osaliselt või täielikult jubilus‘e motiive.
Halleluuja jubilus‘est on arenenud välja sekvents, üks troobi erikujusid. Korduva halleluuja lõpu-jubilus‘t hakati hiljemalt 9. sajandi lõpul kaunistama meloodialaiendustega ja uute tekstidega, mida nimetati prosa ad sequentiam 'tekst, mis järgneb (halleluujale)'. Hiljem arenes sellest välja omaette laululiik, mis on halleluuja-meloodiast sõltumatu.
Senegali geograafia

Füüsikalised omadused

Senegal piirneb läänest Põhja-Atlandi Ookeaniga. Riigi pikim maismaapiir on Mauritaaniaga põhjas, 813 km piir mööda Senegali Jõe. Idas on 419 km piir Maliga. Kagus on Guinea (330 km piir) ja edelas on Guinea-Bissau (338 km), mõlemat piiri mööda voolab Casamance Jõgi. Senegal on vaid üks käputäis riike, kellel on enklaav oma piirides – väikeriik Gambia, millel on 740 km piir Senegaliga.
Gambia tungib rohkem kui 320 km Senegali, Atlandi ookeani rannikult Senegali keskele mööda Gambia Jõge, mis poolitab Senegali territooriumi. Kokku, Senegalil on 2640 km maismaapiiri ja 531 km rannajoont. Senegal teeb veeteed omavad 24 meremiili (44,4 km) piiritsooni, 12 meremiili (22,2 km) territoriaalmerd ja 370 meremiili majandusvööndi. Samuti omab 200 meremiili (370,4 km) mandrilava, või kuni maismaa piirini.
Senegali madalaim punkt on Atlandi ookeanil, mere tasel. Kõrgeim punkt on nimetu objekt Nepen Diakhast 2,7 km kagus, mis on 648 meetrit meretasemest.

Kliima

Troopiline; kuum, niiske; vihmaperioodil (maist novembrini) on tugevnevad kagutuuled; kuival hooajal (detsembrist aprillini) domineerib kuum, kuiv, Lääne-Aafrika kõrbetuul.
Hästi kuivad ja niisked aastaajad tulenevad talvetuultest, mis puhuvad kirdest ja suvetuultest. Dakar aastane vihmasadu, kus sademete hulk on umbes 600 mm, mis esineb juuni ja oktoobri vahel, mil maksimaalne keskmine temperatuur on 30 °C ja miinimum on 24,2 °C; detsember-veebruar maksimaalne temperatuur keskmiselt 25,7 °C ja miinimum 18 °C.
Sisemaa temperatuur on kõrgem kui rannikul (näiteks keskmine päevane temperatuur Kaolacks ja Tambacoundas võib-olla 30–32,7 °C , võrreldes Dakariga, kus see on 23,2 °C , ja vihmasadu suureneb oluliselt kaugemale lõunasse minnes, üle 1500 mm igal aastal mõnes piirkonnas. Aastased äärmused on vahemikus põhjapiiril 250 mm kuni lõunarannikupiiril 1800 mm. Kaugel riigi sisemaal, Tambacounda piirkonnas, eriti Mali piiril, temperatuur võib ulatuda koguni 54 °C.
3-bensülideenftaliid

3-bensülideenftaliid (inglise keeles 3-Benzylidenephthalide) on kasulik vahelüli karbotsükliliste ja heterotsükliliste ühendite sünteesil.
Keemiline valem C₁₅H₁₀O₂. Molekulmass 222,2387 g/mol.
3-bensülideenftaliid on bioloogilistes testides näidanud sarnast aktiivsust nagu ravimtaimes Porteri memmjuures sisalduv (Z)-ligustiliid. Nimetatud ravimtaime kasutatakse peavalude, aneemia, ebaregulaarse menstruatsiooni ravis.
Tegevuskava

Tegevuskava on loend konkreetsetest ülesannetest, mida on vaja täita eesmärkide saavutamiseks.
Demodikoos

Demodikoos ehk vagellesttõbi on perekonda Demodex kuuluvate parasiitide poolt põhjustatud loomade naha karvafolliikuli ja rasunäärme ning seedekulgla algusosa limaskesta invasioonhaigus.

Ravi

Kuna vagellest on sageli osa normaalsest naha faunast ja demodikoosi haigestumine on tagajärg, tuleb välja selgitada põhipõhjus ja ravida seda. Üheks demodikoosi põhjuseks loomadel on puudulik söötmine, mis nõrgestab immuunsüsteemi tööd.
Koertel kasutatakse demodikoosi raviks kas amitraazi, ivermektiini, milbemütsiini või moksidektiini.
Raimond Valgre laulufestival

Raimond Valgre laulufestival oli laulufestival, kus esitati eesti helilooja Raimond Valgre loomingut.
Esimene festival toimus 1988.
2000 toimus 11. festival.
Vastemõisa vald (Suure-Jaani kihelkond)

Vastemõisa vald (saksa keeles Wastemois) oli vald Viljandimaal Suure-Jaani kihelkonnas. Valla pindala oli 209 km² ja elanikke oli 2257 (1934. aasta seisuga). Vald eksisteeris 1866–1939.
Vallas oli 485 talundit ja elamut ning need kasutasid 11059 ha maad (1929. aasta seisuga).
Vallas asus Vastemõisa mõis.
Markus Luik

Markus Luik (sündinud 24. märtsil 1981) on eesti näitleja.
Ta lõpetas 2006. aastal Eesti Muusika- ja Teatriakadeemia lavakunstikooli (22. lend). Markus Luik töötas aastail 2006–2014 Vanemuise näitlejana. Alates 2014. aastast on ta Eesti Draamateatri näitleja.
Markus Luik on mänginud filmides "Malev", "Kinnunen", "Taarka", "Üks mu sõber", "Seenelkäik", "Free Range. Ballaad maailma heakskiitmisest" ja "Maastik mitme kuuga".

Isiklikku

Markus Luige isa oli näitleja Sulev Luik.
Jules Verne

Lapsepõlv

Jules Verne sündis Nantes'is advokaadi perekonnas ja veetis lapsepõlve vanemate juures. Jules oli oma pere viiest lapsest kõige vanem. Tal olid õed Mathilde, Anna ja Marie ning noorem vend Paul.

Karjääri algus

Pärast lütseumi lõpetamist läks ta Pariisi õigusteadust õppima ja 1848. aasta paiku hakkas ta kirjutama ooperilibretosid. Kui isa sai teada, et ta õpingud ei edene, katkestas ta tema rahalise toetamise ja Jules oli sunnitud töötama börsimaaklerina.
Ta tutvus kirjanike Alexandre Dumas' ja Victor Hugoga, kes andsid talle nõu kirjanikutöös. 1857. aastal ta abiellus lesega, kellel oli kaks poega, ja sai 1861. aastal kolmanda poja isaks. Pärast ebaõnnestumisi leidis ta lõpuks kirjastaja ja 1863. aastal avaldati tema esimene raamat "Viis nädalat õhupalliga".

Kuulsuseaastad

Esimene raamat tegi ta kohe kuulsaks ja peagi ka rikkaks. Edaspidi ilmus temalt peaaegu igal aastal üks või mitu romaani. Tema romaanid ilmusid sageli järjejuttudena ajakirjades enne kui eraldi raamatuna. Kogutud teosed (82 köidet) ilmusid 1878–1910.
UNESCO statistika põhjal on Jules Verne maailma kõige enam tõlgitud kirjanik; tema teoseid on avaldatud 148 keeles.
Karl Ernst von Silfwerharnisk

Karl Ernst von Silfwerharnisk (20. aprill 1759 – 15. märts 1809 Tallinn) oli rootsi päritolu Saksi-Weimari sõjaväelane (ooberstleitnant) ja Viimsi mõisnik (1802–1809).
1798. aastani oli ta abikaasa kaudu ka Läänemaa Karuse kihelkonna Kiska ja Vatla mõisa pandiomanik.
Lucjan Miładowski

Lucjan Miładowski (29. august 1897 – 18. aprill 1975) oli Poola sõjaväelane.
1934 otsustati talle anda Kotkaristi IV klassi teenetemärk.
Samo Tšalupka

Elu

Samo Tšalupka oli kirjanik Ján Tšalupka noorem vend. Samo õppis Bratislava Evengeelses Luterlikus Lütseumis teoloogiat ja Viini Ülikoolis filosoofiat. 1830. aastal toimus poolakate ülestõus Venemaa Keisririigi vastu, mistõttu ta loobus mõneks ajaks oma õpingutest ja liitus venelaste vastu võitlemiseks Poola armeega. Möödus vaid aasta, kui ta sai raskelt viga ning naasis koju Bratislavasse. Ta oli Ľudovít Štúri Slovakkia rahvusliku ärkamisliikumise vanim liige. Samuti oli ta üks Tšehhi-Slovaki Seltsi asutajaid ja aktiivseid liikmeid.

Kirjanikukarjäär

Samo kirjanikukarjäär sai alguse Bratislava Evengeelses Luterlikus Lütseumis, kus ta alustas oma esimeste juttude kirjapanemist nn Tšehhi piibellikus keeles. Tema esimesed luuletused ilmusid 1836. aastal almanahhis "Plody" (Puuvili). Tema kirjutisi iseloomustab patriotism, lojaalsus kodumaale ja inimestele. 1840. aastatel liitus Samo Slovakkia rahvusliku ärkamisliikumisega, et kodifitseerida oma keelt. Tema esimene luulekogumik "Spevy" (Vokaalid, 1868) oli tervenisti pühendatud Slovakkiale.
Eesti raamatukauplustest ja avalikest raamatukogudest kõrvaldamisele kuuluva kirjanduse nimestik

Eesti raamatukauplustest ja avalikest raamatukogudest kõrvaldamisele kuuluva kirjanduse nimestik oli 1941. aastal Saksa okupatsioonivõimude poolt Tallinnas kahes vihus välja antud salajane kommunistliku, saksavastase ja juutliku kirjanduse loend.
Türgi angoora

Türgi angoora (ka angoora kass) on kodukassi tõug, mis pärineb Türgist ja on arvatavasti suguluses pärsia kassiga. Angoora kass on peene kondiga ja siidja poolpika karvaga, enamasti valget värvi.
Helmi Sakkov

Helmi Sakkov (aastani 1966 Helmi Vainikka; sündinud 23. veebruaril 1943 Rakveres) on eesti arhitekt.
Ta sündis aastal 1943 Rakveres kooliõpetaja perekonnas. Ta lõpetas aastal 1961 Kose Keskkooli ja aastal 1968 ERKI arhitektina.
Ta töötas aastast 1968 Eesti Projekti Tartu osakonnas. Aastatel 1973–1976 elas ta Alžeerias ja aastatel 1984–1988 Madagaskaril, kus ta abikaasa ajutiselt töötas. Aastast 1992 on ta tegutsenud eraettevõtjana. Ta on aastast 1975 Eesti Arhitektide Liidu liige, aastatel 1989–1992 oli ta Eesti Arhitektide Liidu Tartu osakonna esimees.

Isiklikku

Ta oli aastast 1966 abielus mehaanikateadlase ja Tartu Ülikooli õppejõu Elmar-Oskar Sakkoviga, neil sündisid pojad Erik ja Sven.
Gustav Johann von Buddenbrock

Gustav Johann von Buddenbrock (5. september 1758 – 14. detsember 1821) oli baltisaksa aadlikust maaomanik, jurist ja Liivimaa poliitik.
Õppis Königsbergis ja Göttingenis. Seejärel kohtunik, Liivimaa maamarssal ja maanõunik. Osales Liivimaa talurahvaseaduste väljatöötamisel.
31. mai 1816 nimetati ta Tartu ülikooli audoktoriks.
Jakub Janda

Jakub Janda (sündinud 27. aprillil 1978 Frenstatis) on Tšehhi suusahüppaja.

Maailma karika võistlustel

Jakub Janda on osalenud (seisuga 20. jaanuar 2015) 317 MK-etapil ja jõudnud esikolmikusse 20 korral, neist 6 etappi on ta võitnud.

Nelja hüppemäe turnee

2005/2006 võitja (koos Janne Ahoneniga)
Kalle Rovanperä

Kalle Rovanperä (sündinud 1. oktoobril 2000 Jyväskyläs) on Soome rallisõitja.
2015. aastal tuli ta 14-aastasena Citroen C2R2 Max autoga klassis R2 Läti meistriks.
Esimest korda osales ta WRC rallil Walesi rallil 2017. aasta oktoobris. Detsembris 2017 kinnitati ta Škoda tehasemeeskonna WRC2-klassi sõitjaks. 2018. aastal kogus ta WRC arvestuses 3 punkti ja sai 21. koha. WRC2 arvestuses tuli ta hooaja kokkuvõttes 3. kohale.

Isiklikku

Tema isa Harri Rovanperä on rallisõitja.
An der Etsch

Ajalugu

Teutooni rüütlid püstitasid esimese hospidali Etschi ja Eisacki liitumiskohta Bozeni lähedal aastal 1202, sellele järgnes mitu hostelit piki mägiteed kuni Brenneri mäekuruni, mis olid elulised Saksa-Rooma keisritele Itaalia valitsemisel või ristisõdalaste teel pühale maale.
Foogtkond kaotas oma autonoomia Napoleoni sõdade ajal pärast 1805. aasta Pressburgi rahu, kui Tirool loovutati äsja loodud Baieri kuningriigile ja liidendati aastal 1814 lõpuks Austria keisririigiga. Teutooni ordu vaatevinklist ei ole provintsi kunagi lahti riigistatud ja tänini tähistab An der Etsch ilmikvendade organisatsiooni Lõuna-Tiroolis.
Myanmari lipp

Myanmari lipp on Myanmari riigilipp. See võeti kasutusele 21. oktoobril 2010. Lipul on kolm horisontaalset laidu – kollane, roheline ja punane. Lipu keskel on valge viisnurk. Värvide tähenduseks on solidaarsus, rahu ja vagurus ning julgus ja otsusekindlus.
Samasuguse värvikombinatsiooniga lipp oli Birmas kasutusel ka 1943–1945 Jaapani okupatsiooni ajal. Siis oli värvilaidude keskel tantsiv paabulind. Võitlevat paabulindu kasutab oma sümbolina Birma demokraatlik opositsioon, sealhulgas ka juba aastaid koduarestis viibiva poliitiku Aung San Suu Kyi praeguseks laiali saadetud partei.

Ajalugu

Eelmine Birma lipp võeti kasutusele 3. jaanuaril 1974, kui Ne Win kuulutas Birmas välja sotsialistliku vabariigi. See ei erinenud palju Birma eelmisest lipust. Nelinurga sisse paigutati hammasratta kujutis ja riisivõsu kujutis selle peal. Tegemist on sotsialistlike sümbolitega, mis tähendavad töölisi ja talupoegi või tööstust ja põllumajandust. Neid sümboleid ümbritseb 14 viieharulist tähte, mis kujutavad Birma 14 osariiki. Tähed on ühesuurused, mis sümboliseerib nende võrdsust. Valge värv sümboliseerib puhtust, sinine värv rahu ja ausust ning punane julgust, solidaarsust ja sihikindlust.
Birma riigilipp kasvas välja Teise maailmasõja aegse Jaapani-vastase vastupanuliikumise lipust, mis oli punane väli valge tähega ülemises vardapoolses nurgas. Kui Birma iseseisvus, asetati täht sinisele ristkülikule ja ümbritseti 5 väiksema tähega, mis esindasid rahvusrühmi.
Raviasutus

Raviasutus ehk ravila (vananenud kirjanduses: raviasutis) on asutus, kus tegeletakse haigete ambulatoorse ja/või statsionaarse ravimisega.
Royal Brunei Airlines

Royal Brunei (RB) Airlines Sdn Bhd on Brunei rahvuslik lennufirma, mille peakorter asub RB Plazas Bandar Seri Begawanis. Firmat omab täielikult Brunei valitsus. Ettevõte kodulennujaam on Brunei rahvusvaheline lennujaam Berakas, põhjapool Bandar Seri Begawanist, Brunei pealinnast.
Lennufirma asutati 1974. aastal koos kahe Boeing 737-200 lennukiga, mis teenindasid Singapuri, Hongkongi, Kota Kinabalut ja Kuchingi. Royal Brunei Airlines opereerib lende praegu 24 sihtkohta 14 lennukiga.
Leuveni ringkond

Vallad ja osavallad

Ringkonna halduspiirides on 30 valda ja 130 osavalda.
Lipetski oblast

Rahvastik

2008. aasta alguses oli oblasti rahvaarv 1 168 800. 2015. aastal alguses oli rahvaarv 1 157 900.

Asulad

Oblastis on 8 linna (elanike arv 2005. a.): Lipetsk (503 100), Jelets (114 500), Grjazi (46 900), Dankov (22 600), Lebedjan (22 000), Usman (19 600) Tšaplõgin (13 400), Zadonsk (10 200).
Stomatoloogia

Etümoloogia

Sõna pärineb kreeka keelest. Stoma – suu. Logos – õpetus, mõiste.
Pangakaart

Pangakaart on panga väljastatud maksekaart, mis võimaldab juurdepääsu kliendi rahalistele vahenditele. Tänu pangakaardile on võimalik kiiresti sooritada pangatehinguid ning olla kursis oma rahaasjadega. Pangakaart võib olla ka kiipkaart. Tavaliselt on pangakaardil kirjas kliendi nimi, emitendi nimi ja kaardi number.
Laias laastus on pangakaarte kahte tüüpi: deebetkaart ja krediitkaart. Deebetkaart tähendab seda, et kulutada on võimalik täpselt nii palju, kui kaardil parasjagu raha on. Krediitkaardiga on võimalik aga kasutada panga antud krediiti, mis tuleb pangale tagasi maksta. Krediitkaardi saamiseks eelduseks on regulaarne ja piisav sissetulek ning tuleb olla vähemalt 18-aastane.

Ajalugu

1949. aastal valmis esimene pangakaart, mille kontseptsiooni mõtles välja ja tutvustas maailmale John Biggins. See kaart oli mõeldud vaid väljavalitutele, kuna selle omamiseks oli vajalik pangakonto olemasolu Bigginsi pangas. Kaart kandis nime Charg ja selle omanikel oli võimalik sularaha välja andmata endale tooteid soetada. Poodidel tuli väljastada arve klientide ostude kohta Bigginsi pangale, misjärel tasus pank ostja kontolt raha võttes poele arve. Vaatamata sellele, et vaid vähesed said selle kaardi omanikeks, levis idee mugavast maksmisvõimalusest tohutu kiirusega. Neli aastat hiljem oldi ideega juba edasi jõutud ning Diners Club väljastas oma liikmetele maksekaarte, millega oli võimalik tasuda 27 New Yorgi restoranis toidu ja meelelahutuse eest. Esimesed pangakaardid olid trükitud papile või tselluloidile. 1950. aastal jõudis inimeste rahakotti aga tänapäeval tuttav plastkaart, mille väljastaja oli American Express.

Pangakaartide ajalugu Eestis

Esimesena väljastati Eestis 1993. aastal ELT-kaardid, kui juba 1994. aastal väljastasid oma esimesed kaardid ka Ühispank ja Hansapank. Algul olid kasutusel magnetkaardid, kuid nüüdseks on need asendatud turvaliste kiipkaartidega. Rahvusvahelisi pangakaarte hakati Eestis väljastama aga alles 2000. aastal. 2016. aasta andmetel oli Eestis üle 800 pangaautomaadi ning 2015. aasta kolmandas kvartalis tehti Eestis väljastatud pangakaartidega 740 000 kaardimakset päevas kogusummas 12,6 miljonit eurot.
Erik Heinrichs

Axel Erik Heinrichs (21. juuli 1890 Helsingi – 16. november 1965 Helsingi) oli soome sõjaväelane (jalaväekindral, 1941).
1925 otsustati talle anda Kotkaristi II klassi teenetemärk.
Juhan Piir

Juhan Piir (ka Johan Piir; 12. detsember 1886 Päri vald (Viljandi kihelkond), Viljandimaa – 1974) oli Puiatu ja Raudna vallavanem.
Ta oli õpetaja aastail 1904–1917, kuni ostis Laiakivi talu Puiatu valda.
Ta on maetud Viljandi Pauluse koguduse kalmistule.
Rannarootslased

Ajalugu

Rootslaste Eestisse asumise aja kohta on välja pakutud mitu varianti. Näiteks Carl Russwurm on arvanud, et rootslaste sisseränd toimus pärast Sigtuna hävitamist eestlaste poolt (1187), kui Rootsi sõjaväelased asusid siia kaitse-eelpostina. Tor Karsten, soomerootsi keeleteadlane, on pidanud selleks juba palju varasemat aega. Paul Johansen on aga ühe leitud üriku põhjal välja pakkunud vahemiku 1270–1294, kuna 1271. aastal olevat praegust Haabneeme küla nimetatud rootsipärase nimega Aponäs.
Ruhnu saarel ja Saaremaal elanud rootslased olla pärinunud Ojamaalt ning põhjapoolsed Uusimaalt Soomest.
1943. ja 1944. aastal evakueerusid rannarootslased ning ka võimaluse korral muudest Eesti piirkondades elavad rootsi päritolu elanikud organiseeritult Nõukogude okupatsiooni eest neutraalsesse Rootsi, milleks anti ka ametlikult saksa okupatsioonivõimude luba.
1925. aastal anti rootslastele kultuuromavalitsuse õigus, kuid nad ei kasutanud seda. 2007. aastal loodi kultuuriautonoomia alusel Rootsi Vähemusrahvuse Kultuurinõukogu Eestis (tänapäevase nimega Eestirootslaste Kultuuriomavalitsus).
Kim Kyung-jung

Kim Kyung-jung (sündinud 14. mail 1991 Gwangjus) on Lõuna-Korea jalgpallur.
2012–2015 mängis ta klubis FC Olympic Tallinn.
Pommiplahvatus Domodedovo lennujaamas

Terrorirünnak Domodedovo lennujaamas toimus 24. jaanuaril 2011 kell 16.32 (kell 15.32 Eesti aja järgi).
Saabuvate lendude sektsiooni pagasisaali lähedal toimunud plahvatuses hukkus esialgsetel andmetel vähemalt 35 ja viga sai 180 inimest, kellest 86 vajas haiglaravi. 2. veebruaril suri haiglas üks inimene ja 24. veebruaril veel üks, nii et kokku hukkus 37 inimest.
Esialgu teatati, et hukkunute seas oli 1 Kõrgõzstani, 1 Tadžikistani, 1 Usbekistani, 2 Suurbritannia, 1 Saksamaa ja 2 Austria kodanikku. Lõplikel andmetel hukkus 37 inimest, neist 29 Venemaalt, 2 Tadžikistanist ja Austriast ning 1 Saksamaalt, Suurbritanniast, Ukrainast ja Usbekistanist. Vigastada sai 117 inimest, neist 57 Venemaalt, 8 Tadžikistanist ja teistest riikidest mitte üle 2, kuid 41 inimese päritolu oli teadmata.
Hukkunute seas oli 29-aastane ukraina näitekirjanik ja luuletaja Anna Jablonskaja, kes saabus Moskvasse vastu võtma ajakirja Iskusstvo kino preemiat. Haavatute seas oli slovaki näitleja Zuzana Fialová.
Terroriakti korraldamisega seostatakse kümmet inimest.
Kavkaz Centeri kodulehele veebruaris üles riputatud videos võttis vastutuse selle terroriakti eest Doku Umarov. Video avaldati 4. veebruaril ja selles oli Umarovi kõrval 20-aastane enesetaputerrorist Magomed Jevlojev, kes selles pommiplahvatuses ka ise hukkus.
Eesti president Toomas-Hendrik Ilves avaldas vene rahvale seoses terroriaktiga kaastunnet veel samal päeval.
Kallaste alevivolinike loend 1934

14. ja 15. jaanuaril 1934 valiti Kallaste alevivolinikeks (RTL 1934, 23):
Riigikogu üldkoosolek

Riigikogu üldkoosolek oli põhiseaduslik institutsioon 1938. aasta põhiseaduse alusel.
Riigikogu üldkoosolek koosnes Riigivolikogu ja Riiginõukogu liikmeist, keda kokku oli 120. Koosolekut juhatas Riigivolikogu esimees.
Üldkoosoleku I koosseis koosnes I Riigivolikogu ja I Riiginõukogu liikmeist. See koosseis pidas 24. aprillist 1938 kuni 2. maini 1940 üheksa koosolekut. 1. (pidulikul) üldkoosolekul astus Konstantin Päts Vabariigi Presidendi ülesandeisse.
Gertrude Baines

Gertrude Baines (6. aprill 1894 – 11. september 2009) oli USA ülipikaealine ja alates 2. jaanuarist 2009 kuni surmani maailma vanim inimene.
Toba järv

Vulkaaniline päritolu

Toba järv asub paigas, kus 69 000 kuni 77 000 aastat tagasi purskas hiidvulkaan. See on tohutu, Maakera kliimat muutev sündmus. Hinnanguliselt kuulus purse vulkaanipursete skaalal 8. suurusjärku. See oli suurim teadaolev vulkaanipurse kogu Maal viimase 25 miljoni aasta jooksul. Toba katastroofiteooria järgi olid sel ülemaailmsed tagajärjed: purske mõjul suri enamik sellal elanud inimestest, mistõttu tekkis Kesk- ja Ida-Aafrikas ning Indias rahvastiku pudelikael, mis mõjutas kõigi tänapäeval elavate inimeste geneetilist pärandit. See hüpotees pole siiski pälvinud laialdast tunnustust, kuna pole leitud jälgi teiste loomaliikide järsust kahanemisest või väljasuremisest, seda isegi keskkonnamuutuste suhtes tundlike liikide seas. Üldiselt on siiski tunnistatud, et Toba purse kutsus esile vulkaanilise talve, mil temperatuur langes kogu maailmas 3–5 °C ning kõrgematel laiuskraadidel kuni 15 °C.
Hugo Treffner

Hugo Hermann Fürchtegott Treffner (17. juuli 1845 Kanepi – 13. märts 1912 Tartu) oli Eesti kultuuritegelane ja Hugo Treffneri Gümnaasiumi asutaja.

Elulugu

Treffner õppis usuteadust Tartu Ülikoolis ning oli Eesti Üliõpilaste Seltsi liige.
Hiljem sai temast pedagoog ja tunnustatud kultuuritegelane, muuhulgas ka Eesti Kirjameeste Seltsi president.

Mälestuse jäädvustamine

Hugo Treffneri mälestuseks on Tartusse püstitatud monument. Tema nime kannab Tartus endiselt tegutsev gümnaasium (Nõukogude ajal Tartu 1. Keskkool), mille seinal Rüütli tänaval on ka esimese koolidirektori Treffneri bareljeef. Treffneri kooli peetakse üheks Eesti eliitkoolidest.
Treffner oli Anton Hansen Tammsaare romaanisarja "Tõde ja õigus" teises osas kirjeldatud härra Mauruse prototüüp.
Tema abikaasa Elsa Treffner suri 10. aprillil 1944 ja maeti Tartu uuele Jaani kalmistule.